梅尧臣
吴仲庶殿院寄示与吕冲之马仲涂唱和诗六篇邀
我实山野人，不识经济宜。
闻歌汴渠劳，谩缀汴渠诗。
汴水源本清，随分黄河枝。
浊流方已盛，清派不可推。
天王居大梁，龙举云必随。
设无通舟航，百货当陆驰。
人间牛骡驴，定应无完皮。
苟欲东南苏，要省聚歛为。
兵卫讵能削，乃须雄京师。
今来虽太平，尽罢未是时。
愿循祖宗规，忽益群息之。
譬竭两川赋，岂由此水施。
纵有三峡下，率皆麤冗资。
慎莫尤汴渠，非渠取膏脂。